**ÓCSA VÁROS ÖNKORMÁNYZATA**

**Képviselő-testületének**

**.../2025. (V. …) önkormányzati rendelete**

**a közterületek rendjéről és használatáról szóló**

**21/2019. (IX. 26.) önkormányzati rendelet módosításáról**

[1] Ócsa Város Önkormányzat Képviselő-testülete rendeletben szabályozza a közterületek használatának rendjét. A reklámok és reklámeszköz elhelyezésének szabályairól szóló 476/2024. (XII. 31.) Korm. rendelet 2025. január 1. napján történő hatálybalépése okán szükségessé vált a rendelet módosítása a reklám és reklámeszközök vonatkozásában.

[2] Ócsa Város Önkormányzat Képviselő-testülete Magyarország Alaptörvénye 32. cikk (2) bekezdésében foglalt jogalkotói hatáskörében eljárva, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §** A közterületek rendjéről és használatáról szóló 21/2019 (IX.27.) önkormányzati rendelet 1. § 2. pontja helyébe a következő rendelkezés lép:

(E rendelet alkalmazásában:)

„2. Közterület: a magyar építészetről szóló 2023. évi C. törvény 16. § 73. pontja szerint, a szomszédjogok és a tulajdonjog korlátainak különös szabályairól szóló törvény szerinti reklámcélú hasznosítási jog gyakorlásával igénybe vett légi tér kivételével közhasználatra szolgáló minden olyan állami vagy önkormányzati tulajdonban álló földterület, amelyet az ingatlan-nyilvántartás ekként tart nyilván.”

**2. §** (1) A közterületek rendjéről és használatáról szóló 21/2019 (IX.27.) önkormányzati rendelet 9. § (2) bekezdés a) és b) pontja helyébe a következő rendelkezések lépnek:

(Közterület-használati engedélyt kell beszerezni:)

„a) a közterületbe 10 centiméteren túl benyúló üzlethomlokzat (portál), üzleti védőtető, ernyő-szerkezet, üzlethomlokzatra szerelt cégér, és a reklám és reklámeszköz elhelyezésének szabályairól szóló 476/2024. (XII. 31.) kormányrendelet szerinti irányítótábla elhelyezése,

b) a reklám és reklámeszköz elhelyezésének szabályairól szóló 476/2024. (XII. 31.) kormányrendelet szerinti rollup citylight, óriásplakát vagy rollup óriásplakát elhelyezése,”

(2) A közterületek rendjéről és használatáról szóló 21/2019 (IX.27.) önkormányzati rendelet 9. § (2) bekezdés j) pontja helyébe a következő rendelkezés lép:

(Közterület-használati engedélyt kell beszerezni:)

„j) alkalmi és mozgóárusításhoz, mozgó bankfiók által végzett pénzügyi és monetáris tevékenységhez, szolgáltató tevékenység végzéséhez, szórakoztató tevékenység folytatásához, valamint portrérajzoláshoz,”

(3) A közterületek rendjéről és használatáról szóló 21/2019 (IX.27.) önkormányzati rendelet 9. § (2) bekezdés l) pontja helyébe a következő rendelkezés lép:

(Közterület-használati engedélyt kell beszerezni:)

„l) sport-, kulturális és családi eseményekkel kapcsolatos rendezvények, valamint az azokat kísérő reklámtevékenységek, kiállítások, vásárok, piacok megtartásához szükséges közterületi helyszín használatához, valamint mutatványos tevékenység folytatásához, továbbá az ezekhez kapcsolódó ideiglenes parkolók létesítéséhez, elhelyezéséhez, fennmaradásához,”

**3. §** A közterületek rendjéről és használatáról szóló 21/2019 (IX.27.) önkormányzati rendelet 10. § (4) bekezdése helyébe a következő rendelkezés lép:

„(4) A közterületek használatának engedélyezéséről a Polgármester határozattal dönt.”

**4. §** A közterületek rendjéről és használatáról szóló 21/2019 (IX.27.) önkormányzati rendelet 2. melléklete az 1. melléklet szerint módosul.

**5. §** E rendelet rendelkezéseit a hatályba lépése után induló eljárásokra kell alkalmazni.

**6. §** Ez a rendelet a kihirdetését követő nyolcadik napon lép hatályba.

# Paul Tamás dr. Szabó György

polgármester jegyző

**Záradék:**

A rendelet 2025. ………… hó ……. napján a helyben szokásos módon, kifüggesztéssel kihirdetésre került.

dr. Szabó György

jegyző

1. melléklet a …./2025. (…….) önkormányzati rendelethez

1. A közterületek rendjéről és használatáról szóló 21/2019 (IX.27.) önkormányzati rendelet 2. mellékletében foglalt táblázat „c)” sora helyébe a következő rendelkezés lép:

„

| **(Díjtétel jele** | **Közterület használat célja** | **Díjalap** | **"I." kategória** | **"II." kategória)** |
| --- | --- | --- | --- | --- |
| c) | mozgóbolt, mozgó bankfiók, (jármű esetén a foglalt terület nagyságának megállapítása a jármű alapterülete alapján történik) | m2/hó m2/nap | 1.200,- Ft 500,- Ft | 1.200,- Ft 500,- Ft |

”

2. A közterületek rendjéről és használatáról szóló 21/2019 (IX.27.) önkormányzati rendelet 2. mellékletében foglalt táblázat „i)” sora helyébe a következő rendelkezés lép:

„

| **(Díjtétel jele** | **Közterület használat célja** | **Díjalap** | **"I." kategória** | **"II." kategória)** |
| --- | --- | --- | --- | --- |
| i) | kiállítás, árubemutató, szponzorációs tevékenység során ingyen termékek, étel, ital kiszolgálás | m2/hó m2/nap | 4.000,- Ft 500,- Ft | 3.500,- Ft 400,- Ft |

”

3. A közterületek rendjéről és használatáról szóló 21/2019 (IX.27.) önkormányzati rendelet 2. mellékletében foglalt táblázat „a)” sora és „b)” sora helyébe a következő rendelkezések lépnek:

„

| **(Díjtétel jele** | **Közterület használat célja** | **Díjalap** | **"I." kategória** | **"II." kategória)** |
| --- | --- | --- | --- | --- |
| a) | A reklám és reklámeszköz elhelyezésének szabályairól szóló 476/2024. (XII. 31.) kormányrendelet szerinti rollup citylight elhelyezése 2 m²-ig | db/hó | 2000,- Ft | 1.800,- Ft |
| b) | A reklám és reklámeszköz elhelyezésének szabályairól szóló 476/2024. (XII. 31.) kormányrendelet szerinti óriásplakát vagy rollup óriásplakát elhelyezése - 2-5 m² - 5 m² fölött | db/hó db/hó | 2.500,- Ft 25.000,- Ft | 2.000,- Ft 20.000,- Ft |

”

4. A közterületek rendjéről és használatáról szóló 21/2019 (IX.27.) önkormányzati rendelet 2. mellékletében foglalt táblázat „c)” sora helyébe a következő rendelkezés lép:

„

| **(Díjtétel jele** | **Közterület használat célja** | **Díjalap** | **"I." kategória** | **"II." kategória)** |
| --- | --- | --- | --- | --- |
| c) | A közterületbe 10 cm-en túl benyúló üzlethomlokzatok (portálok), üzleti védőtető, ernyő-szerkezet, üzlethomlokzatra szerelt cégér, és a reklám és reklámeszköz elhelyezésének szabályairól szóló 476/2024. (XII.31.) Korm. rendelet szerinti irányító tábla elhelyezése | m2/hó m2/év | 500,- Ft 4000,- Ft | 400,- Ft 3500,- Ft |

”

**ÁLTALÁNOS INDOKOLÁS**

Magyarország Alaptörvénye 32. cikk (2) bekezdésében meghatározott eredeti jogalkotói hatáskörben és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a reklám és reklámeszköz elhelyezésének szabályairól szóló 476/2024. (XII. 31.) kormányrendelet hatálybalépése miatt szükséges a közterületek rendjéről és használatáról szóló 21/2019. (IX. 26.)önkormányzati rendeletet módosítani.

A közterületek használatára vonatkozó engedélyezési eljárások során az ügyfelek olyan tevékenységi körök, szolgáltatások esetében nyújtottak be közterület használati engedély iránti kérelmet, amelyek nem, vagy csak részben voltak szabályozottak a rendeletben. A lakossági igények figyelembevételével a helyi szabályozás pontosítására van szükség.

**ELŐZETES HATÁSVIZSGÁLAT**

A jogalkotásról szóló 2010. évi CXXX. törvény 17. § (2) bekezdése szerinti a jogszabályok előkészítése során előzetes hatásvizsgálat elvégzésével kell felmérni a tervezett jogszabály valamennyi jelentősnek ítélt hatását, a szabályozás várható következményeit. Az előzetes hatásvizsgálat megállapításai a rendelet-tervezet esetében az alábbiak:

**Társadalmi, gazdasági, költségvetési hatásai:**

Jelen módosítás a helyi önkormányzatokról szóló 2011. évi CLXXXIX törvény 13. § (1) bekezdés 2. pontjában biztosított tulajdonosi jogok gyakorlásáról szól. Ennek költségvetési kihatása elenyésző. Az Önkormányzat bevételi oldalán nem releváns.

**Környezeti és egészségügyi következményei:**

Nincs.

**Adminisztratív terheket befolyásoló hatásai**:

Nincs.

**A jogszabály megalkotásának szükségessége, a jogalkotás elmaradásának várható következményei:**

A magyar építészetről szóló 2023. évi C. törvény hatálybalépését követő jogharmonizáció, valamint a reklám és reklámeszköz elhelyezésének szabályairól szóló 476/2024. (XII. 31.) kormányrendelet hatálybalépése okán szükséges a közterület-használati engedélyköteles tevékenységek módosítása. Továbbá, a rendelet módosítása a társadalmi elvárások megvalósítását teszi lehetővé, illetve rögzíti a hatásköri rendelkezést. A jogalkotás elmaradásának várható következménye nem releváns.

**A jogszabály alkalmazásához szükséges személyi, szervezeti, tárgyi és pénzügyi feltételek:**

Rendelkezésre állnak.